T-xe tnejel,
tej naꞌnxtok tbant tcyakil,
attok te Tcꞌwaꞌl Dios ex Yol tbi.
Ex aju Yol attok tucꞌil Dios,
ex aju Yol ax Dios te.
Ate jlu attok tucꞌil Dios atxix t-xe tnejel.
Nok tuꞌn o bant tcyakil;
ex tcyakilju o bant,
mintiꞌwtlo o bant nokwit mya ate binchante.
Attok chwinklal tucꞌil,
ex aju chwinklal at tucꞌil atzunju spicꞌun cye xjal.
Aju spicꞌun lu in koptzꞌaj tuj klolj,
ex mintiꞌ o yupj ju spicꞌun tuꞌn klolj.
Ul jun xjal Juan tbi,
tzaj samaꞌn tuꞌn Dios.
Ate jlu ul tuꞌn toc te testiw tuꞌn ttzaj ttxꞌolbaꞌn tiꞌj ju spicꞌun,
tuꞌntzun cyocslan cycyakil xjal nok tuꞌnju tyol.
Mya ate Juan spicꞌun;
nok oꞌcx ul tuꞌn ttzaj ttxꞌolbaꞌn tiꞌj ju spicꞌun.
Aju spicꞌun axix toc chꞌixtok tul twitz txꞌotxꞌ tuꞌn t-spicꞌbante cye cycyakil xjal.
Tejtzun tten ju Yol twitz txꞌotxꞌ mintiꞌ el cynicꞌ xjal tiꞌj,
masque tuꞌnx o bant twitz txꞌotxꞌ.
Ul twitz ju txꞌotxꞌ tecuxix,
atzun ke t-xjalil mintiꞌ o cꞌmet cyuꞌn.
Pero akeju e cꞌmonte te ex e ocslan tiꞌj,
xi tkꞌoꞌn cyoclen tuꞌn cyoc te tcꞌwaꞌl Dios.
Pero mya cyiꞌj xjal ma che el itzꞌj ex mya tuꞌn cyajbil xjal ex mya tuꞌn tajbil xinak ma che itzꞌj,
nok oꞌcx tuꞌn tajbil Dios ma che oc te tcꞌwaꞌl.
Aju Yol oc te xjal ex o najan kxol,
nim t-xtalbil ex axix toc tyol;
ex o kil tajwalil maꞌxix,
ax ju tajwalil Dios Mambaj xi tkꞌoꞌn te,
tuꞌnju atzun oꞌcxcu jun Tcꞌwaꞌl.
Tzaj ttxꞌolbaꞌn Juan axix toc tiꞌj,
ex jaw tkꞌajkꞌajel twiꞌ cyuw,
tma:
—Atzunju xjal lu xi nmaꞌne cyeye:
Aju tzul wiꞌjxiye mas maꞌ toclen nwitze,
porque attok tej naꞌnxtok wul itzꞌje,
nchiye cyeye,
chi Juan.
Nimxix xtalbil at tucꞌil Jesucrist;
aju xtalbil lu cucx in tzaj tkꞌoꞌn Jesucrist ke kcyakil.
Porque aju ley ate Moisés tzaj kꞌonte,
atzunju xtalbil ex ju yol axix toc,
ate Jesucrist tzaj kꞌonte.
Mi aꞌl jun xjal o til jun maj twitz Dios;
pero ma tzaj chicꞌbaꞌn tuꞌn oꞌcxcu jun Tcꞌwaꞌl Dios tzaꞌn tten Dios,
porque ax taꞌ ttxlaj Mambaj.